આ બધું તેને કનડવાનું જ ફળ હોય એમ હવે ચિત્રાને રહી રહીને લાગતું હતું. તેણે વહાલીને જે દુઃખ દીધું હતું તેનો જ બદલો હવે ભગવાન તેને આપી રહ્યો હતો એવું લાગતું હતું. આ ભવના પાપનું જ આ ફળ હતું. એક મા વગરની દીકરીને તેણે સતાવી હતી તેના જ નિસાસા હવે તેને લાગતા હતા અને તેનાં પોતાનાં સંતાનો પણ માત્ર મા વગરનાં નહીં પણ અનાથ બની જવાનાં હતાં. ભગવાન શ્રીકૃષ્ણે ગીતામાં જે કર્મનો સિદ્ધાંત સમજાવ્યો છે, તે હવે તેના જીવનમાં સાચો પડી રહ્યો હોય એમ તેને લાગતું હતું. પણ હવે પસ્તાવાનો કોઈ અર્થ નહોતો.